બાપ – દીકરી વચ્ચે મોરચો ન મંડાઈ જાય તે માટે આ વાત યોગ્ય સમયે યોગ્ય રીતે મારા પતિ વિમલને કહેવાનું મેં વિચાર્યુ હતુ. સાંજે જ્યારે એણે પૂછ્યું કે “શું વિચારે છે? કેમ મુંઝાયેલી લાગે છે?” ત્યારે મને ખ્યાલ આવ્યો કે હું સ્વસ્થ નથી અને આ વાત કરીશ તો મારાથી પણ વધારે તેઓ અકળાઈ ઊઠશે ઉપરાંત મારી ક્યાં ભૂલ છે અને હવે કેમ સુધારવી તેના તાત્કાલિક ઉપાયો કરવા માટેના સૂચનો આપવા લાગશે. અમારા બેમત મૂળ પ્રશ્ન પરથી અમારૂં ધ્યાન ચલિત કરી દેશે એવા ડરથી હું એ સમયે ચૂપ જ રહી. ગયા રવિવારની જેમ આ રવિવારે એમણે કામ પર જવું પડશે કે કેમ? એ પૂછતા પ્રશ્નની ગંભીરતા એમને સમજાઈ ગઈ અને અત્યારે આગળ કંઈ ન પૂછવામાં જ શાંતિ છે તે પણ સમજાઈ ગયુ.